Je Adeline, fome çay en arriers Hugon, chastelain de Chalemont, et je Willat, fil doudit Hugon et de ladite Adeline, façons savoir à touz ces qui ces presantes lettres verront que nous avons reconeu et savons de voir que nous tenons dou fié de noble baron Jeham, conte de Bourgoigne et signour de Salins, nostre signour, et dou fié la contesse Lore, nostre dame, fome doudit conte, La Riviere et ceu que nous avons em Boujaille, et ce que nous avons en Air, et nostre grant maison de pierre de Salins, et les doux chesaux qui tochent à ladite maison, de l’une partie et de l’autre, et dix livrées de terre en la rente de la saunerie de Salins, que l’on nos doit chascun an à la saint Andrey, et la siexte partie de demi buillon en la rente es Narduel, et une vigne qui siet à Salins, ou territoire d’Andelost, et la franchise d’une montée de muire ou puis de Lons, et les vignes de Lons que nous achetames par le comandemant monsignour le conte. En tesmoignaige de laquel chose, nous, li chapitres de Saint-Anathoile de Salins, à la priere de ladite Adeline et doudit Vuillat, avons mis nostre seel pendant en ces presantes lettres. Ce fut fait le vanredi après l’Apparicion, l’am de l’incarnation Nostre Signour qui corroit per mil CC sexante et cinc.